FÉLIX MURCIA: La realitat imaginada
19 setembre 2019

## FÉLIX MURCIA: La realitat imaginada19 setembre 2019Última actualització: 14 juliol 2025

![](../gestion/img/_AO_3820-copia.jpg)  
  

**El regidor delegat de Cultura, Nahuel González,** acompanyat de **l’escenògraf i director artístic, Félix Murcia**, han presentat aquest matí la mostra que, sota el títol: _“FÉLIX MURCIA: La realitat imaginada”_, s’inaugura aquesta vesprada, a les 19.30 h, a la Casa de la Marquesa. Amb la participació dels comissaris Gloria Camarero i Joaquín Cánovas i l’autor mateix, qui farà una visita guiada.

L’exposició és un recorregut per la trajectòria professional de Félix Murcia, nominat a 12 premis Goya i guardonat en cinc ocasions. Esbossos, dibuixos, peces d_’atrezzo_, així com altres materials que ens ajuden a comprendre el procés de creació del director artístic, que, a través de l’ambientació, la decoració o l’escenografia, transforma guions literaris en il·lusions i somnis.

_“És una exposició especial, perquè allò que s’hi exposa és el material original de treball. La part prèvia d’una pel·lícula. El disseny de la producció pel que fa a la direcció artística. Som els primers que, partint d’un guió, veiem les possibilitats; amb quins recursos comptem, si se pot rodar en escenaris naturals o hem de construir artificialment tot, etc.”_, ha explicat Murcia.

La mostra incorpora el mític decorat original de “Mujeres al borde de un ataque de nerviós”, de Pedro Almodóvar, el _forillo_ que reprodueix l’Skyline de la Gran Via madrilenya vista des de la terrassa de la protagonista del film, interpretada per Carmen Maura.

_“Agraïm a Félix Murcia que haja cedit aquest material d’una gran riquesa artística perquè la ciutadania de Gandia puga gaudir-la. Félix és tot un referent del cinema i de la direcció artística amb més de 80 pel·lícules. En definitiva, és també un recorregut per la història del cinema espanyol”,_ ha destacat González, qui ha recordat que la nova política expositiva del departament de Cultura incorporarà activitats al voltant de cada mostra.

Així, hi haurà visites guiades:

*   Divendres 4 d’octubre a les 19 h.
*   Divendres 8 d’octubre a les 19 h.

Visita guiada amb actuació musical al Jardí de la Marquesa:

*   Divendres 18 d’octubre. 20.30 h, visita guiada a càrrec de Félix Murcia. 21.30 h, música de cine interpretada per “Sax a four”.

Cinema. Teatre Serrano a les 19.30 h:

*   Dimecres 16 d’octubre: “El rey pasmado. Imanol Uribe (1991). Col·loqui amb Imanol Uribe en acabar la projecció.
*   Dijous 17 d’octubre: “Secretos del corazón. Montxo Armendáriz (1997). Col·loqui amb el director en acabar la projecció.